Tien vas vir renosterstropery | Maroela Media
Tien verdagtes is die afgelope week in afsonderlike voorvalle in Mpumalanga en KwaZulu-Natal in hegtenis geneem in verband met renosterstropery.
Brig. Vishnu Naidoo, nasionale polisiewoordvoerder, het Woensdag gesê die verdagtes is tussen 13 en 19 Februarie tydens voortgesette operasies deur die polisie se Operation Rhino 7-taakspan in die Skukuza-omgewing van die Krugerwildtuin en in die Pongola-omgewing vasgetrek.
“Die verdagtes, tussen 24 en 51 jaar oud, is in hegtenis geneem vir oortredings wat strek van die onwettige besit van vuurwapens en ammunisie, en betreding in ŉ nasionale park tot die besit van gesteelde eiendom,” het Naidoo gesê.
Die polisie het tydens die inhegtenisnemings beslag gelê op ses gewere, twee knaldempers, twee selfone, byle en verskeie soorte ammunisie.
Met die jongste inhegtenisnemings het die Operation Rhino 7-taakspan altesaam 24 verdagtes die afgelope twee weke in verband met renosterstropery in hegtenis geneem.
Anti poaching · 2 jaar gelede
Baie geluk en sterkte met die stryd. Wat van die renosters wat naby Empangeni geskiet is Maandag?
Goed gedoen. Kan die polisie dalk ‘n Operation Farmer taak span aanstel ?
Ons sien relatief gereeld van renosterstropers wat gevange geneem word maar nooit berigte oor vonnisse wat uitgespreek word nie.
Jip vertel ons van die vonnisse. Is hulle uitlanders of nie.